CELEX: 52022PC0112
Language: lt
Date: 2022-03-08
Title: Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Reglamentas (ES) Nr. 514/2014, kuriuo nustatomos Prieglobsčio, migracijos ir integracijos fondo ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės bendrosios nuostatos, Reglamentas (ES) Nr. 516/2014, kuriuo įsteigiamas Prieglobsčio, migracijos ir integracijos fondas, ir Reglamentas (ES) 2021/1147, kuriuo nustatomas Prieglobsčio, migracijos ir integracijos fondas

EUROPOS KOMISIJA
            Briuselis, 2022 03 08
            COM(2022) 112 final
            2022/0077(COD)
            
            Pasiūlymas
            EUROPOS PARLAMENTO IR TARYBOS REGLAMENTAS
            kuriuo iš dalies keičiamas Reglamentas (ES) Nr. 514/2014, kuriuo nustatomos Prieglobsčio, migracijos ir integracijos fondo ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės bendrosios nuostatos,Reglamentas (ES) Nr. 516/2014, kuriuo įsteigiamas Prieglobsčio, migracijos ir integracijos fondas,irReglamentas (ES) 2021/1147, kuriuo nustatomas Prieglobsčio, migracijos ir integracijos fondas
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               2022 m. vasario 24 d. Rusijos Federacijai įsiveržus į Ukrainą, kelias ES valstybes nares pasiekė perkeltųjų asmenų antplūdis iš Ukrainos. Dėl to vėl didėja spaudimas valstybių narių finansiniams ištekliams, joms siekiant patenkinti neatidėliotinus poreikius migracijos ir sienų valdymo srityje. Nors padidėjęs migracijos spaudimas, įskaitant priėmimo ir prieglobsčio prašymų nagrinėjimo procedūras, jau labai stipriai juntamas sausumos sieną su Ukraina turinčiose valstybėse narėse, poreikių toliau daugėja visoje Europos Sąjungos teritorijoje, jų bus ir pasibaigus 2022 m. 
            
            
            
               Bendras šio pasiūlymo tikslas – padėti valstybėms narėms švelninti karo Ukrainoje pasekmes, sudarant palankesnes sąlygas naudoti nepanaudotus 2014–2020 m. programavimo laikotarpio Prieglobsčio, migracijos ir integracijos fondo
                  1
                (toliau – PMIF) ir Vidaus saugumo fondo finansinius išteklius, kiek tai susiję su išorės sienų ir vizų finansinės paramos priemone
                  2
               , ir nepanaudotus Vidaus saugumo fondo finansinius išteklius, kiek tai susiję su policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemone
                  3
                (toliau – 2014–2020 m. vidaus reikalų fondai). Šiuo pasiūlymu siekiama kuo labiau padidinti šių lėšų panaudojimo mastą pratęsiant tinkamumo finansuoti laikotarpį ir panaikinant kliūtis naudoti nepanaudotus tikslinius išteklius, taip išvengiant nepanaudotų finansavimo lėšų praradimo panaikinus įsipareigojimus.
            
            
            
               2022 m. kovo 4 d. buvo priimtas Tarybos įgyvendinimo sprendimas (ES) 2022/382, kuriuo pagal Direktyvos 2001/55/EB
                  4
                5 straipsnį nustatoma, kad iš Ukrainos yra perkeltųjų asmenų masinis srautas, ir pradedama taikyti laikinoji apsauga. Šiame įgyvendinimo sprendime (22 konstatuojamojoje dalyje) patikslinta, kad valstybių narių pastangos laikytis jame nustatytų įsipareigojimų ir suteikti laikinąją apsaugą bus remiamos, be kita ko, iš Prieglobsčio, migracijos ir integracijos fondo, nustatyto Reglamentu (ES) 2021/1147
                  5
                (toliau – 2021–2027 m. PMIF). Pratęsus 2014–2020 m. vidaus reikalų fondų įgyvendinimo laikotarpį valstybės narės taip pat turėtų daugiau lankstumo remti priemones, kurių imtasi pagal Tarybos direktyvą 2001/55/EB dėl laikinosios apsaugos minimalių standartų, siekiant spręsti perkeltųjų asmenų iš Ukrainos antplūdžio problemą.
            
            
            
               Šis bendras lankstumas būtinas siekiant užtikrinti visapusišką požiūrį į migracijos valdymą, grindžiamą tarpusavio pasitikėjimu, solidarumu ir atsakomybės pasidalijimu tarp valstybių narių ir Sąjungos institucijų, užtikrinti bendrą tvarią Sąjungos prieglobsčio, migracijos, saugumo ir sienų valdymo politiką ir sustiprinti pasitikėjimą Sąjungos gebėjimu sutelkti Europos ir nacionalines pastangas siekiant veiksmingai dirbti.
            
            
            
               2014–2020 m. vidaus reikalų fondų įgyvendinimo laikotarpio pratęsimas
            
            
            
               Šio pasiūlymo tikslas – vieniems metams pratęsti 2014–2020 m. vidaus reikalų fondų įgyvendinimo laikotarpį. Šis įgyvendinimo laikotarpis bus pratęstas iš dalies pakeitus 2014 m. balandžio 16 d. Reglamentą (ES) Nr. 514/2014, kuriuo nustatomos Prieglobsčio, migracijos ir integracijos fondo ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės bendrosios nuostatos
                  6
               , kuriame išdėstytos 2014–2020 m. vidaus reikalų fondams taikomos nuostatos. Pratęsus šį įgyvendinimo laikotarpį valstybės narės galės skubiai panaudoti likusias lėšas, kad padėtų įveikti dėl įsiveržimo į Ukrainą padidėjusį spaudimą jų sienų ir migracijos valdymo sistemoms. Dėl asmenų antplūdžio į ES valstybes nares taip pat kyla papildomų poreikių saugumo srityje, kuriems patenkinti taip pat galėtų būti naudojamos likusios lėšos.
            
            
            
               Kliūčių naudoti nepanaudotus 2014–2020 m. PMIF tikslinius išteklius panaikinimas
            
            
            
               Be to, šiuo pasiūlymu siekiama panaikinti kliūtis naudoti nepanaudotas sumas, kurios anksčiau buvo skirtos tam tikriems konkretiems tikslams pagal PMIF, kad valstybėms narėms būtų lengviau spręsti problemas, kilusias dėl įsiveržimo į Ukrainą padidėjus spaudimui jų prieglobsčio ir migracijos valdymo sistemoms. Šiomis sumomis bus galima naudotis iš dalies pakeitus 2014 m. balandžio 16 d. Reglamentą (ES) Nr. 516/2014, kuriuo įsteigiamas PMIF ir nustatomos naudojimosi juo nuostatos.
            
            
         
         
            
               Galimybė naudoti išorės asignuotąsias pajamas iš 2021–2027 m. PMIF
            
            
            
               Siekiant padidinti turimų finansavimo šaltinių aprėptį tam, kad būtų lengviau reaguoti į nenumatytus būsimus įvykius, pasiūlymu siekiama suteikti valstybėms narėms ir kitiems viešiesiems ar privatiesiems paramos teikėjams galimybę 2021–2027 m. programavimo laikotarpiu prieglobsčio ir migracijos valdymui skirti papildomus finansinius įnašus išorės asignuotųjų pajamų forma. Šios išorės asignuotosios pajamos bus specialus valstybių narių ir kitų viešųjų ar privačiųjų paramos teikėjų įnašas konkretiems Prieglobsčio, migracijos ir integracijos fondo išlaidų punktams finansuoti 2021–2027 m. Šį galimą finansavimo šaltinį bus galima pridėti iš dalies pakeitus Reglamentą (ES) 2021/1147
                  7
               , kuriuo nustatomas PMIF ir naudojimosi juo nuostatos. Tai leis taikyti papildomą pasirengimo priemonę, skirtą finansuoti prieglobsčio ir migracijos srities veiksmus valstybėse narėse per krizes, pavyzdžiui, tokias, kaip kylančios dėl įsiveržimo į Ukrainą.
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Pasiūlymas dera su bendra teisine sistema, nustatyta 2014–2020 m. vidaus reikalų fondams, ir apima tik tikslinį Reglamento (ES) Nr. 514/2014 ir Reglamento (ES) Nr. 516/2014 konkrečių nuostatų pakeitimą, siekiant atsižvelgti į neatidėliotinas ir išskirtines aplinkybes, susidariusias dėl įsiveržimo į Ukrainą. Be to, galimybė skirti pajamas konkretiems išlaidų punktams numatyta Reglamento (ES, Euratomas) 2018/1046
                     8
                   (toliau – Finansinis reglamentas), kuris taikomas visam ES finansavimui atitinkamoje politikos srityje, 21 straipsnio 5 dalyje.
               
            
            
               •Suderinamumas su kitomis Sąjungos politikos sritimis
            
            
               Šis pasiūlymas apima tik tikslinius Reglamento (ES) Nr. 514/2014 ir Reglamento (ES) Nr. 516/2014 pakeitimus, siekiant atsižvelgti į neatidėliotinas ir išskirtines aplinkybes, susidariusias dėl įsiveržimo į Ukrainą, ir dera su kitomis Sąjungos politikos sritimis. Smurto protrūkio Ukrainoje ir su juo susijusio pabėgėlių judėjimo suvaldymas nuolat įvardijamas kaip vienas svarbiausių Sąjungos prioritetų. Siūlomas metodas taip pat dera su Reglamento (ES) Nr. 1303/2013
                  9
               , kuriuo nustatomas Sanglaudos fondas, Europos žemės ūkio fondas kaimo plėtrai ir Europos jūros reikalų ir žuvininkystės fondas ir nustatomos Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos, 136 straipsnyje nustatytu įgyvendinimo ciklu („N + 3“ taisyklė). Be to, išorės asignuotųjų pajamų naudojimas dera su metodu, naudojamu kitose finansavimo priemonėse, kurias taikant atsparumas ir pasirengimas yra svarbūs veiksniai, pavyzdžiui, Tarybos reglamente (ES) 2020/2094, kuriuo nustatoma Europos Sąjungos ekonomikos gaivinimo priemonė atsigavimui po COVID-19 krizės paremti
                  10
               .
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               Siūlomo Sąjungos veiksmo teisinį pagrindą galima rasti Sutarties dėl Sąjungos veikimo (SESV) 78 straipsnio 2 dalyje, 79 straipsnio 2 ir 4 dalyse, 82 straipsnio 1 dalyje, 84 straipsnyje ir 87 straipsnio 2 dalyje nurodytų priemonių sąraše. Reglamentas (ES) Nr. 516/2014 grindžiamas 78 straipsnio 2 dalimi ir 79 straipsnio 2 ir 4 dalimis, o Reglamentas (ES) Nr. 514/2014 grindžiamas visomis pirmiau minėtomis nuostatomis.
            
            
            
               •Subsidiarumo principas (neišimtinės kompetencijos atveju) 
            
            
               Pasiūlymu siekiama padėti valstybėms narėms spręsti klausimus, susijusius su tiesioginiu ir netiesioginiu įsiveržimo į Ukrainą poveikiu, visų pirma padidėjusiais jų poreikiais migracijos ir sienų valdymo srityse, kad būtų kuo veiksmingiau panaudotos turimos ES fondų, skirtų susijusiems tikslams, lėšos. ES teisės aktai gali būti iš dalies keičiami tik Sąjungos lygmeniu.
            
            
               •Proporcingumo principas
            
            
               Pasiūlymas apima ribotus tikslinius pakeitimus, kuriais neviršijama to, kas būtina norint pasiekti tikslą užtikrinti, kad reaguodamos į įsiveržimą į Ukrainą valstybės narės galėtų kuo geriau panaudoti turimus finansinius išteklius. Dėl šio įsiveržimo padaugėjo poreikių tokiose srityse kaip migracija ir sienų valdymas, kurios tiesiogiai finansuojamos iš 2014–2020 m. vidaus reikalų fondų. Todėl pasiūlymas atitinka proporcingumo principą ir patenka į veiksmų laisvės, saugumo ir teisingumo erdvėje, kaip apibrėžta SESV V antraštinėje dalyje, taikymo sritį. Tikslai ir atitinkamo lygio finansavimas yra proporcingi priemonės siekiams.
            
            
               •Priemonės pasirinkimas
            
            
               Reglamente (ES) Nr. 514/2014 nustatytas 2014–2020 m. vidaus reikalų fondų išlaidų tinkamumas finansuoti ir įgyvendinimo laikotarpis, o Reglamente (ES) Nr. 516/2014 nustatytos konkrečios PMIF išteklių naudojimo šiuo laikotarpiu taisyklės. Siekiant pratęsti 2014–2020 m. vidaus reikalų fondų išlaidų tinkamumo finansuoti laikotarpį ir panaikinti kliūtis naudoti nepanaudotus PMIF išteklius, Reglamentas (ES) Nr. 514/2014 ir Reglamentas (ES) Nr. 516/2014 turi būti iš dalies pakeisti šiuo reglamentu. Reglamentu (ES) 2021/1147 nustatomas 2021–2027 m. PMIF ir naudojimosi juo nuostatos, o siekiant nustatyti išorės asignuotųjų pajamų, naudotinų iš 2021–2027 m. PMIF, nuostatas šiuo pasiūlymu taip pat turi būti iš dalies pakeistas Reglamentas (ES) 2021/1147.
            
            
               3.POVEIKIS BIUDŽETUI
            
            
               Poveikis biudžetui jau įtrauktas į 2014–2020 m. vidaus reikalų fondų biudžetą. Šio pasiūlymo tikslas – kuo optimaliau naudoti 2014–2020 m. vidaus reikalų fondus esant perkeltųjų asmenų antplūdžiui iš Ukrainos į ES valstybes nares.
            
            
               Išorės asignuotųjų pajamų, įtrauktų į 2021–2027 m. PMIF biudžetą, poveikis biudžetui negali būti iš anksto žinomas. Finansinio reglamento 21 straipsnio 5 dalyje nustatyta, kad į biudžetą įtraukiamos eilutės, skirtos išorės asignuotosioms pajamoms ir vidaus asignuotosioms pajamoms įrašyti, ir, kai įmanoma, nurodoma suma. Į biudžeto projektą gali būti įtraukta tik tokio dydžio asignuotųjų pajamų suma, dėl kurios neabejojama biudžeto projekto sudarymo dieną.
            
         
         
            
            
               2022/0077 (COD)
            
            
               Pasiūlymas
            
            
               EUROPOS PARLAMENTO IR TARYBOS REGLAMENTAS
            
            
               kuriuo iš dalies keičiamas Reglamentas (ES) Nr. 514/2014, kuriuo nustatomos Prieglobsčio, migracijos ir integracijos fondo ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės bendrosios nuostatos,
                  Reglamentas (ES) Nr. 516/2014, kuriuo įsteigiamas Prieglobsčio, migracijos ir integracijos fondas,
                  ir
                  Reglamentas (ES) 2021/1147, kuriuo nustatomas Prieglobsčio, migracijos ir integracijos fondas
            
            
               EUROPOS PARLAMENTAS IR EUROPOS SĄJUNGOS TARYBA,
            
            
               atsižvelgdami į Sutartį dėl Europos Sąjungos veikimo, ypač į 78 straipsnio 2 dalį, 79 straipsnio 2 ir 4 dalis, 82 straipsnio 1 dalį, 84 straipsnį ir 87 straipsnio 2 dalį,
            
            
               atsižvelgdami į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               atsižvelgdami į Europos ekonomikos ir socialinių reikalų komiteto nuomonę
                  11
               ,
            
            
               atsižvelgdami į Regionų komiteto nuomonę
                  12
               ,
            
            
               laikydamiesi įprastos teisėkūros procedūros,
            
            
               kadangi:
            
            
               (1)2022 m. vasario 24 d. Rusijos Federacijai įsiveržus į Ukrainą, kelias valstybes nares pasiekė perkeltųjų asmenų antplūdis iš Ukrainos. Dėl to vėl didėja spaudimas valstybių narių finansiniams ištekliams, joms siekiant patenkinti neatidėliotinus poreikius migracijos, sienų valdymo ir saugumo srityse. Atsižvelgiant į krizės pobūdį ir mastą, šie nenumatyti poreikiai išliks ir pasibaigus 2022 m.;
            
            
               (2)nuo 2014 m. sausio 1 d. Sąjungos vidaus reikalų politika, susijusi su migracija, sienų valdymu ir saugumu, yra finansuojama iš Prieglobsčio, migracijos ir integracijos fondo
                  13
                ir Vidaus saugumo fondo, kiek tai susiję su išorės sienų ir vizų finansinės paramos priemone
                  14
               , ir iš Vidaus saugumo fondo, kiek tai susiję su policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemone (toliau – 2014–2020 m. vidaus reikalų fondai);
            
            
               (3)būtina vieniems metams pratęsti 2014–2020 m. vidaus reikalų fondų įgyvendinimo laikotarpį, kad valstybės narės galėtų visiškai išnaudoti visas nepanaudotas šių programų lėšas ir prireikus skubiai peržiūrėti savo programų įgyvendinimą tam, kad galėtų spręsti nenumatytas problemas, kylančias dėl įsiveržimo į Ukrainą;
            
            
               (4)taip pat būtina suteikti daugiau lankstumo naudoti tikslinius išteklius pagal Europos Parlamento ir Tarybos reglamentą (ES) Nr. 516/2014, kuriuo šiuo metu neleidžiama 2014–2020 m. programavimo laikotarpiu nepanaudotų lėšų naudoti veiksmams, kuriais siekiama patenkinti neatidėliotinus poreikius, kylančius dėl įsiveržimo į Ukrainą;
            
            
               (5)Europos Parlamento ir Tarybos reglamente (ES) Nr. 514/2014
                  15
                nustatytos 2014–2020 m. vidaus reikalų fondų bendrosios įgyvendinimo taisyklės, susijusios, be kita ko, su išlaidų finansavimu ir įgyvendinimo laikotarpiu, kuriomis nustatyta, kad valstybių narių išlaidos yra tinkamos finansuoti iki 2023 m. birželio 30 d., o įgyvendinimo laikotarpio pabaiga yra 2023 m. gruodžio 31 d.;
            
            
               (6)nuo 2021 m. sausio 1 d. pagal 2021–2027 m. daugiametę finansinę programą atnaujintas migracijos ir sienų valdymo srities fondų paketas pradėtas taikyti kaip naujas Prieglobsčio, migracijos ir integracijos fondas
                  16
               , sienų valdymo ir vizų politikos finansinės paramos priemonė
                  17
                ir Vidaus saugumo fondas
                  18
                (toliau – 2021–2027 m. vidaus reikalų fondai);
            
            
               (7)nors 2021–2027 m. vidaus reikalų fondai įsigaliojo 2021 m. liepos 15 d. ir pradėti taikyti 2021 m. sausio 1 d., valstybių narių programos [šio reglamento priėmimo dieną] dar nebuvo patvirtintos;
            
         
         
            
               (8)siekiant užtikrinti 2014–2020 m. ir 2021–2027 m. vidaus reikalų fondų politikos tikslų įgyvendinimo tęstinumą ir sudaryti sąlygas sklandžiai pereiti nuo 2014–2020 m. programavimo laikotarpio prie 2021–2027 m. programavimo laikotarpio ir taip sumažinti valstybėms narėms tenkančią administracinę naštą, būtina, kad atitinkamų finansavimo priemonių įgyvendinimas iš dalies sutaptų;
            
            
               (9)kad tai būtina, aiškiai pripažįstama pagal 2021–2027 m. vidaus reikalų fondų teisinius pagrindus ir Reglamentą (ES) 2021/1060
                  19
               , kuriais leidžiama pripažinti išlaidų tinkamumą finansuoti atgaline data nuo 2021 m. sausio 1 d.;
            
            
               (10)nepaisant tų nuostatų, kuriomis siekiama padėti panaikinti atotrūkį tarp finansavimo priemonių, dėl 2014–2020 m. vidaus reikalų fondų įgyvendinimo pabaigos datos ir numatomų 2021–2027 m. vidaus reikalų fondų programų patvirtinimo datų valstybėms narėms gali kilti pavojus pritrūkti daug finansavimo lėšų. Dėl to gali kilti likvidumo problemų, nes jų migracijos ir sienų valdymo srities veiksmams kyla papildomas spaudimas dėl perkeltųjų asmenų antplūdžio iš Ukrainos;
            
            
               (11)pavojų dar labiau didina tai, kad 2014–2020 m. vidaus reikalų fondams taikomas trumpesnis biudžetinių įsipareigojimų įgyvendinimo ciklas („N + 2“ taisyklė), kuris nėra suderintas su kitomis ES finansavimo priemonėmis pasidalijamojo valdymo srityje, pavyzdžiui, Sanglaudos fondais, kuriems taikomas ilgesnis įgyvendinimo laikotarpis („N + 3“). Ši „N + 3“ taisyklė
                  20
                bus taikoma 2021–2027 m. vidaus reikalų fondams, kaip nustatyta Reglamente (ES) 2021/1060 2021–2027 m. laikotarpiui;
            
            
               (12)iš dalies dėl priežasčių, kurių valstybės narės negali kontroliuoti, pavyzdžiui, dėl įgyvendinimo vėlavimo 2020–2021 m. kilus COVID-19 pandemijai, iš turimų įgyvendinimo valstybėse narėse esamos padėties duomenų matyti, kad kyla didelis pavojus, kad bus panaikintos lėšos, kurios galėtų būti panaudotos naujiems poreikiams tenkinti. Tuo tarpu vieniems metams pratęsus lėšų naudojimo terminą valstybės narės galėtų visapusiškai pasinaudoti 2014–2020 m. programų biudžetiniais įsipareigojimais, kad išspręstų problemas, kurios joms dabar kyla dėl įvykių Ukrainoje;
            
            
               (13)Reglamente (ES) Nr. 514/2014 pripažįstama, kad susidarius naujoms ar nenumatytoms aplinkybėms, Komisijos arba atitinkamos valstybės narės iniciatyva patvirtinta nacionalinė programa gali būti išnagrinėta iš naujo ir prireikus patikslinta likusiai programavimo laikotarpio daliai. Tuo remiantis karą Ukrainoje turėtų būti tikslinga laikyti naujomis arba nenumatytomis aplinkybėmis, kad būtų galima pateisinti programos įgyvendinimo nagrinėjimą iš naujo ir veiksmų perskirstymą, atsižvelgiant į šiuos naujus poreikius ir laikantis konkrečių anksčiau priimtos programos tikslų;
            
            
               (14)siekiant suteikti valstybėms narėms galimybę toliau naudoti nepanaudotas 2014–2020 m. vidaus reikalų fondų sumas, būtina vieniems metams pratęsti tų lėšų tinkamumo finansuoti laikotarpį ir atlikti būtinus programų įgyvendinimo, ataskaitų teikimo, vertinimo ir užbaigimo datų, taip pat su panaikintomis sumomis susijusių datų susijusius pakeitimus;
            
            
               (15)siekiant užtikrinti, kad tinkamumo finansuoti laikotarpio pratęsimas būtų kuo aiškiau nustatytas, būtina nustatyti vieną pagrindinę galutinę datą, iki kurios išlaidos turi būti ir patirtos, ir apmokėtos;
            
            
               (16)Reglamentas (ES) Nr. 516/2014 buvo iš dalies pakeistas 2018 m. gruodžio 12 d. Reglamentu (ES) 2018/2000
                  21
               , siekiant panaikinti kliūtis naudoti išteklius, skirtus tarptautinės apsaugos prašytojų ar asmenų, kuriems suteikta tarptautinė apsauga, perkėlimui, ir leisti juos naudoti tam tikriems kitiems veiksmams pagal nacionalinę programą. Šį lankstumo principą būtina taikyti ir siekiant patenkinti neatidėliotinus poreikius susidarius naujoms ar nenumatytoms aplinkybėms, visų pirma siekiant patenkinti naujus valstybių narių poreikius prieglobsčio ir migracijos valdymo srityje, kylančius dėl įsiveržimo į Ukrainą; 
            
            
               (17)siekiant panaikinti kliūtis naudoti visas turimas lėšas ir išvengti, kad tos lėšos nebūtų prarastos panaikinant nepanaudotus išteklius, kurie anksčiau buvo numatyti tam tikriems konkretiems tikslams pagal Reglamentą (ES) Nr. 516/2014, įskaitant išteklius konkretiems veiksmams ir Sąjungos programai dėl perkėlimo į Europos Sąjungą, būtina suteikti valstybėms narėms galimybę lanksčiai išimties tvarka naudoti šiuos išteklius atsižvelgiant į naujas arba nenumatytas aplinkybes, pavyzdžiui, susiklosčiusias dėl įsiveržimo į Ukrainą;
            
            
               (18)siekiant padidinti turimų finansavimo šaltinių aprėptį tam, kad būtų lengviau reaguoti į nenumatytus būsimus įvykius, tikslinga suteikti valstybėms narėms ir kitiems viešiesiems ar privatiesiems paramos teikėjams galimybę 2021–2027 m. programavimo laikotarpiu prieglobsčio ir migracijos valdymui skirti papildomus finansinius įnašus išorės asignuotųjų pajamų forma. Šios išorės asignuotosios pajamos bus specialus valstybių narių ir kitų viešųjų ar privačiųjų paramos teikėjų įnašas konkretiems Prieglobsčio, migracijos ir integracijos fondo išlaidų punktams finansuoti 2021–2027 m., o tai leis taikyti papildomą pasirengimo priemonę, skirtą finansuoti prieglobsčio ir migracijos srities veiksmus valstybėse narėse per krizes, pavyzdžiui, tokias, kaip kylančios dėl įsiveržimo į Ukrainą;
            
            
               (19)PMIF teikiama parama visų pirma turėtų papildyti veiksmus, finansuojamus iš kitų Sąjungos fondų, visų pirma pagal sanglaudos politiką, siekiant kuo labiau padidinti turimų finansavimo lėšų poveikį;
            
            
               (20)todėl Reglamentas (ES) Nr. 514/2014 ir Reglamentas (ES) Nr. 516/2014 turėtų būti atitinkamai iš dalies pakeisti,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamentas (ES) Nr. 514/2014 iš dalies keičiamas taip:
            
            
               1)
                     17 straipsnio 3 dalis pakeičiama taip:
            
            
               „3. Išlaidos yra tinkamos finansuoti teikiant paramą pagal specialiuosius reglamentus, jeigu paramos gavėjas jas patyrė ir paskirtoji atsakinga institucija jas visiškai apmokėjo 2014 m. sausio 1 d.–2024 m. birželio 30 d. laikotarpiu.“;
            
            
               2)
                     40 straipsnio 1 ir 2 dalys pakeičiamos taip:
            
            
               „1. Valstybės narės ne vėliau kaip 2024 m. gruodžio 31 d. pateikia šiuos dokumentus:
            
         
         
            
               a) informaciją, reikalingą paskutinei metinei sąskaitai, pagal 44 straipsnio 1 dalį;
            
            
               b) galutinio likučio mokėjimo prašymą ir
            
            
               c) galutinę nacionalinės programos įgyvendinimo ataskaitą, kaip nurodyta 54 straipsnio 1 dalyje.
            
            
               2. Į paskutinę metinę sąskaitą įtraukiami laikotarpiu nuo 2023 m. spalio 16 d. iki 2024 m. birželio 30 d. atsakingos institucijos atlikti mokėjimai.“;
            
            
               3)
                     50 straipsnio 4 dalis pakeičiama taip:
            
            
               „4. Su dviem paskutiniais laikotarpio finansiniais metais susijęs įsipareigojimas panaikinamas laikantis programos užbaigimo taisyklių.“;
            
            
               4)
                     54 straipsnio 1 dalis pakeičiama taip:
            
            
               „1. Ne vėliau kaip 2016 m. kovo 31 d. ir ne vėliau kaip kiekvienų paskesnių metų (iki ir įskaitant 2023 m.) kovo 31 d. atsakinga institucija pateikia Komisijai kiekvienos nacionalinės programos įgyvendinimo ankstesniais finansiniais metais metinę ataskaitą ir gali tą informaciją tinkamu lygmeniu paskelbti. 2016 m. teikiama ataskaita apima 2014 ir 2015 finansinius metus. Valstybė narė galutinę nacionalinių programų įgyvendinimo ataskaitą pateikia iki 2024 m. gruodžio 31 d.“;
            
            
               5)
                     57 straipsnis iš dalies keičiamas taip:
            
            
               a)
                     1 dalies b punktas pakeičiamas taip:
            
            
               „b) iki 2024 m. gruodžio 31 d. – ex post vertinimo ataskaitą dėl veiksmų pagal nacionalines programas poveikio.“;
            
            
               b)
                     2 dalies b punktas pakeičiamas taip:
            
            
               „b) iki 2025 m. birželio 30 d., užbaigus nacionalines programas – ex post vertinimo ataskaitą dėl šio reglamento ir specialiųjų reglamentų poveikio.“
            
            
               2 straipsnis
            
            
               Reglamentas (ES) Nr. 516/2014 iš dalies keičiamas taip:
            
            
               1)
                     16 straipsnio 3 dalis pakeičiama taip:
            
            
               „3. Šio straipsnio 1 ir 2 dalyse nurodytos papildomos sumos skiriamos valstybėms narėms atskirais finansavimo sprendimais, kuriais Reglamento (ES) Nr. 514/2014 14 ir 15 straipsniuose nustatyta tvarka vykdant laikotarpio vidurio peržiūrą patvirtinamos arba peržiūrimos jų nacionalinės programos. Tos sumos naudojamos tik konkretiems veiksmams, išvardytiems šio reglamento II priede, vykdyti. Tačiau tais atvejais, kai, atsižvelgiant į naujas arba nenumatytas aplinkybes, sumas pagal nacionalinę programą reikia panaudoti kitai paskirčiai, atitinkama valstybė narė, prieš panaudodama tas sumas, konsultuojasi su Komisija.“;
            
            
               2)
                     17 straipsnio 9 dalis pakeičiama taip:
            
            
               „9. Šio straipsnio 1 ir 2 dalyse nurodytos papildomos sumos pirmą kartą skiriamos valstybėms narėms kas 2 metus atskirais finansavimo sprendimais, kuriais Reglamento (ES) Nr. 514/2014 14 straipsnyje nustatyta tvarka patvirtinamos jų nacionalinės programos, o vėliau finansavimo sprendimu, kuris turi būti pridėtas prie sprendimų, kuriais patvirtinamos jų nacionalinės programos. Šios sumos neperkeliamos kitiems veiksmams pagal nacionalinę programą. Tačiau tais atvejais, kai, atsižvelgiant į naujas arba nenumatytas aplinkybes, sumos turi būti perkeltos, atitinkama valstybė narė, prieš perkeldama tas sumas, konsultuojasi su Komisija.“
            
            
               3 straipsnis
            
         
         
            
               Reglamentas (ES) 2021/1147 iš dalies keičiamas taip:
            
            
               1)
                     10 straipsnis papildomas nauja 5 dalimi:
            
            
               „5. Parama pagal šį reglamentą taip pat gali būti finansuojama valstybių narių ir kitų viešųjų ar privačiųjų paramos teikėjų įnašais išorės asignuotųjų pajamų forma pagal Reglamento (ES, Euratomas) 2018/1046
                  22
                21 straipsnio 5 dalį.“
            
            
               4 straipsnis
            
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Šis reglamentas pagal Sutartis privalomas visas ir tiesiogiai taikomas valstybėse narėse.
            
            
               Priimta Briuselyje
            
            
               
                  Europos Parlamento vardu
                        Tarybos vardu
               
               
                  Pirmininkė
                        Pirmininkas
               
            
         
         
            
                  
                     (1)
                  
                        2014 m. balandžio 16 d. Europos Parlamento ir Tarybos reglamentas (ES) Nr. 516/2014, kuriuo įsteigiamas Prieglobsčio, migracijos ir integracijos fondas ir iš dalies keičiamas Tarybos sprendimas 2008/381/EB ir panaikinami Europos Parlamento ir Tarybos sprendimai Nr. 573/2007/EB ir Nr. 575/2007/EB bei Tarybos sprendimas 2007/435/EB (OL L 150, 2014 5 20, p. 168).
               
               
                  
                     (2)
                  
                        2014 m. balandžio 16 d. Europos Parlamento ir Tarybos reglamentas (ES) Nr. 515/2014, kuriuo kaip Vidaus saugumo fondo dalis nustatoma išorės sienų ir vizų finansinės paramos priemonė ir panaikinamas Sprendimas Nr. 574/2007/EB (OL L 150, 2014 5 20, p. 143).
               
               
                  
                     (3)
                  
                        2014 m. balandžio 16 d. Europos Parlamento ir Tarybos reglamentas (ES) Nr. 513/2014, kuriuo kaip Vidaus saugumo fondo dalis nustatoma policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonė ir panaikinamas Tarybos sprendimas 2007/125/TVR (OL L 150, 2014 5 20, p. 93). 
               
               
                  
                     (4)
                  
                        2001 m. liepos 20 d. Tarybos direktyva 2001/55/EB dėl minimalių normų, suteikiant perkeltiesiems asmenims laikiną apsaugą esant masiniam srautui, ir dėl priemonių, skatinančių valstybių narių tarpusavio pastangų priimant tokius asmenis ir atsakant už tokio veiksmo padarinius pusiausvyrą (OL L 212, 2001 8 7, p. 12).
               
               
                  
                     (5)
                  
                        2021 m. liepos 7 d. Europos Parlamento ir Tarybos reglamentas (ES) 2021/1147, kuriuo nustatomas Prieglobsčio, migracijos ir integracijos fondas (OL L 251, 2021 7 15, p. 1).
               
               
                  
                     (6)
                  
                        OL L 150, 2014 5 20, p. 112. Kalbant apie taikymą, šio reglamento pavadinimas gali atrodyti klaidinantis, tačiau šis reglamentas taip pat taikomas išorės sienų ir vizų priemonei pagal Reglamento (ES) Nr. 515/2014 1 straipsnio 3 dalį kartu su Reglamento (ES) Nr. 514/2014 2 straipsnio a punktu.
               
               
                  
                     (7)
                  
                        2021 m. liepos 7 d. Europos Parlamento ir Tarybos reglamentas (ES) 2021/1147, kuriuo nustatomas Prieglobsčio, migracijos ir integracijos fondas (OL L 251, 2021 7 15, p. 1).
               
               
                  
                     (8)
                  
                        2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).
               
               
                  
                     (9)
                  
                        2013 m. gruodžio 17 d. Europos Parlamento ir Tarybos reglamentas (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (OL L 347, 2013 12 20, p. 320).
               
               
                  
                     (10)
                  
                        2020 m. gruodžio 14 d. Tarybos reglamentas (ES) 2020/2094, kuriuo nustatoma Europos Sąjungos ekonomikos gaivinimo priemonė atsigavimui po COVID-19 krizės paremti (OL L 433, 2020 12 22, p. 23).
               
               
                  
                     (11)
                  
                        OL C […], […], p. […].
               
               
                  
                     (12)
                  
                        OL C […], […], p. […].
               
               
                  
                     (13)
                  
                        2014 m. balandžio 16 d. Europos Parlamento ir Tarybos reglamentas (ES) Nr. 516/2014, kuriuo įsteigiamas Prieglobsčio, migracijos ir integracijos fondas ir iš dalies keičiamas Tarybos sprendimas 2008/381/EB ir panaikinami Europos Parlamento ir Tarybos sprendimai Nr. 573/2007/EB ir Nr. 575/2007/EB bei Tarybos sprendimas 2007/435/EB (OL L 150, 2014 5 20, p. 168).
               
               
                  
                     (14)
                  
                        2014 m. balandžio 16 d. Europos Parlamento ir Tarybos reglamentas (ES) Nr. 515/2014, kuriuo kaip Vidaus saugumo fondo dalis nustatoma išorės sienų ir vizų finansinės paramos priemonė ir panaikinamas Sprendimas Nr. 574/2007/EB (OL L 150, 2014 5 20, p. 143).
               
               
                  
                     (15)
                  
                        OL L 150, 2014 5 20, p. 112.
               
               
                  
                     (16)
                  
                        2021 m. liepos 7 d. Europos Parlamento ir Tarybos reglamentas (ES) 2021/1147, kuriuo nustatomas Prieglobsčio, migracijos ir integracijos fondas (OL L 251, 2021 7 15, p. 1).
               
               
                  
                     (17)
                  
                        2021 m. liepos 7 d. Europos Parlamento ir Tarybos reglamentas (ES) 2021/1148, kuriuo sukuriama sienų valdymo ir vizų politikos finansinės paramos priemonė, įtraukta į Integruoto sienų valdymo fondą (OL L 251, 2021 7 15, p. 48).
               
               
                  
                     (18)
                  
                        2021 m. liepos 7 d. Europos Parlamento ir Tarybos reglamentas (ES) 2021/1149, kuriuo nustatomas Vidaus saugumo fondas (OL L 251, 2021 7 15, p. 94).
               
               
                  
                     (19)
                  
                        2021 m. birželio 24 d. Europos Parlamento ir Tarybos reglamentas (ES) 2021/1060, kuriuo nustatomos bendros Europos regioninės plėtros fondo, „Europos socialinio fondo +“, Sanglaudos fondo, Teisingos pertvarkos fondo ir Europos jūrų reikalų, žvejybos ir akvakultūros fondo nuostatos ir šių fondų bei Prieglobsčio, migracijos ir integracijos fondo, Vidaus saugumo fondo ir Sienų valdymo ir vizų politikos finansinės paramos priemonės taisyklės (OL L 231, 2021 6 30, p. 159).
               
               
                  
                     (20)
                  
                        Su veiksmų programomis susiję biudžetiniai įsipareigojimai prisiimami pagal metines dalis. Pagal „N + 3“ taisyklę numatyta, kad N metais prisiimtas įsipareigojimas turi būti padengtas ta pačia išankstinio finansavimo ir tarpinio mokėjimo prašymų suma iki N + 3 m. gruodžio 31 d. (pavyzdžiui, 2014 m. prisiimtas įsipareigojimas turi būti visiškai padengtas išankstinio finansavimo ir mokėjimo prašymais iki 2017 m. gruodžio 31 d.). Nepadengta suma yra panaikinama, o tai reiškia, kad valstybė narė praranda finansavimą. Šios taisyklės tikslas – užtikrinti ES lėšų valdymo finansinę drausmę įpareigojant valstybes nares projektus įgyvendinti dinamiškai ir išvengti problemų pačioje ciklo pabaigoje.
               
               
                  
                     (21)
                  
                        2018 m. gruodžio 12 d. Europos Parlamento ir Tarybos reglamentas (ES) 2018/2000, kuriuo dėl pakartotinio įsipareigojimo skirti likusias sumas, numatytas Tarybos sprendimų (ES) 2015/1523 ir (ES) 2015/1601 įgyvendinimui paremti, arba dėl tų sumų skyrimo kitiems veiksmams pagal nacionalines programas iš dalies keičiamas Europos Parlamento ir Tarybos reglamentas (ES) Nr. 516/2014 (OL L 328, 2018 12 21, p. 78).
               
               
                  
                     (22)
                  
                        2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).